Diari Oficial de la Generalitat Valenciana


Sumari del DOGV 4670, del 15-01-2004 (2003/13254)

ACORD de 28 d'octubre de 2003 de la Comissió Territorial d'Urbanisme de Castelló, relatiu al pla especial per a la delimitació de reserva de terrenys per al patrimoni públic del sòl en el municipi de Benicarló.
------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4670

Data del DOGV
:   15-01-2004

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2003/13356


Data del document
:   28-10-2003

Organisme emissor
:   Conselleria de Territori i Habitatge

Tipus de document
:   Acord

Descriptors 

:   * Benicarló
    * pla d'urbanisme

ACORD de 28 d'octubre de 2003 de la Comissió Territorial d'Urbanisme de Castelló, relatiu al pla especial per a la delimitació de reserva de terrenys per al patrimoni públic del sòl en el municipi de Benicarló. [2003/X13725]
  
Vist l'expedient relatiu al pla especial per a la delimitació de reserva de terrenys per al patrimoni públic del sòl a Benicarló, i de conformitat amb els següents:
  
Antecedents
  
Primer. La llavors Conselleria d'Indústria, Comerç i Energia va acordar sotmetre a informació pública el pla especial, el qual es va portar a terme per mitjà d'anuncis publicats en el periòdic Mediterráneo de 25 de juny de 2003 i en el Diari Oficial de la Generalitat Valenciana de 25 de juny de 2003. Transcorregut el període d'informació pública, durant el qual es van presentar diverses al·legacions, el pla especial va ser aprovat provisionalment per resolució de 25 de juliol de 2003 del conseller d'Indústria, Comerç i Turisme.
  
Segon. El projecte està format de memòria, relació de béns i drets i plànols.
  
Tercer. L'objecte del pla és la delimitació d'una àrea de terreny en sòl urbanitzable per a la constitució de patrimoni públic del sòl, d'acord amb les determinacions de l'article 99 de la Llei 6/1994, de 15 de desembre, reguladora de l'activitat urbanística (en endavant LRAU). La delimitació afecta els terrenys inclosos en la unitat d'execució núm. 3 del pla parcial industrial el Collet, que va ser aprovat definitivament l'11 de juny del 1997.
  
Fonaments de dret
  
Primer. La tramitació del pla especial ha sigut correcta, de conformitat amb el que estableixen els articles 37, 38 i 99 de la LRAU i en els articles 147, 158, 160 i 168 del reglament de planejament de la Comunitat Valenciana, aprovat pel Decret 201/1998, de 15 de desembre (en endavant RPCV).
  
En aquest sentit, el pla especial ha sigut elaborat i promogut per la Conselleria d'Indústria, Comerç i Turisme com administració pública sectorial directament afectada, això de conformitat amb l'article 37 de la LRAU i 147 del RPCV. La competència per a acordar l'exposició al públic del pla especial correspon en aquest cas a l'esmentada conselleria, tal com resulta de l'article 38.2 de la LRAU i dels articles 168.1.B del RPCV. En la tramitació del pla s'ha sol·licitat dictamen de l'Ajuntament de Benicarló, al qual després ens referirem, i donarà així compliment al que estableix l'article 38.2.C de la LRAU. La informació pública s'ha efectuat amb ple compliment del que disposa l'article 38.1.A de la LRAU, perquè durant aquesta el projecte diligenciat del pla ha estat dipositat, per a la seua consulta, tant a l'Ajuntament com en un local de l'administració promotora situat a la capital de la província. Finalment, l'aprovació provisional del pla especial s'ha efectuat per la Conselleria d'Indústria, Comerç i Turisme i dóna així compliment al que s'assenyala tant en l'article 38.3 de la LRAU com en l'article 168.1.B del RPCV.
  
Segon. La documentació del pla especial és suficient a l'efecte del compliment del que assenyala l'article 27 de la LRAU i en l'article 91 del RPCV.
  
Tercer. L'article 99.1 de la LRAU estableix que ?els Ajuntaments, les entitats locals supramunicipals i la Generalitat, en previsió de l'ampliació dels seus patrimonis públics de sòl, podran reservar-se àrees per a legitimar en aquestes l'expropiació de béns immobles, qualssevol que siga la seua classificació o qualificació urbanística?. Segons aquest precepte legal, ?la reserva, si no estiguera prevista en el pla general, s'efectuarà per mitjà de pla especial?. En aquest mateix sentit, l'article 86.2.C del RPCV assenyala que els plans especials podran ser ?de reserva de sòl- ?quan tinguen per objecte crear o ampliar reserves de sòl per a (...) patrimonis públics de sòl-
  
De conformitat amb aquests preceptes, és indubtable la possibilitat legal que la Conselleria d'Indústria, Comerç i Turisme puga, per mitjà del pla especial que ens ocupa, reservar una àrea de sòl urbanitzable del municipi de Benicarló amb l'objecte d'ampliar el seu patrimoni públic de sòl. El pla especial que s'examina conté ?les determinacions necessàries per al desenvolupament dels seus fins?, per la qual cosa s'ajusta al que disposa l'article 89 del RPCV.
  
Quart. En la tramitació d'aquest expedient concorren diverses peculiaritats que han de ser objecte d'adequat examen, abans d'elevar la proposta que calga. Així, cal destacar que, simultàniament a la sol·licitud d'aprovació definitiva del pla especial formulada per la Conselleria d'Indústria, Comerç i Turisme, s'ha presentat per un particular en el Servei Territorial de Planificació i Ordenació Territorial una sol·licitud de cèdula d'urbanització en relació amb un programa i pla de reforma interior que desenvolupa els mateixos terrenys del pla especial. I, d'altra banda, l'Ajuntament de Benicarló ha emés dictamen desfavorable respecte d'aquest pla especial.
  
Serà adequat, per a assolir un coneixement com cal de la qüestió, fer un breu resum dels antecedents del pla especial, com també de l'esmentada sol·licitud de cèdula d'urbanització i del dictamen desfavorable de l'Ajuntament, que ha donat lloc a un nou escrit de la Secretaria Autonòmica d'Indústria i Comerç:
  
a. L'11 de juny del 1997 es va aprovar definitivament l'homologació sectorial i el pla parcial industrial denominat sector Collet 8.A, promogut per la Conselleria d'Industria a través del SEPIVA. Aquest pla parcial delimitava quatre unitats d'execució, de les quals el SEPIVA va desenvolupar directament les unitats UE-1 i UE-2. El mateix pla parcial preveia que les unitats d'execució UE-1 i UE-2 serien desenvolupades per gestió directa, mentre que es preveia que les unitats d'execució UE-3 i UE-4 foren desenvolupades per gestió indirecta. A través del pla especial que ara se sotmet a aprovació definitiva, el que es fa és decidir que la unitat d'execució UE-3 es gestione també de forma directa. Segons la memòria del pla especial ?la decisió es pren davant de les necessitats, i consegüent demanda, de sòl industrial que resulten ineludibles i que, hui per hui, no poden tindre resposta, en haver sigut ja venudes pràcticament la totalitat de les parcel·les de les primeres fases del Collet?.
  
b. El 4 de juny de 2003 s'ha sol·licitat per la mercantil CAIGOR, SL, cèdula d'urbanització en relació amb ?una proposta de planejament urbanístic relativa al pla de reforma interior de millora de l'àmbit de la unitat d'execució núm.3 del pla parcial El Collet. En relació amb aquest expedient s'han emés diversos informes per part de la Conselleria d'Indústria, Comerç i Turisme contraris a l'expedició de la cèdula d'urbanització. A més, el pla de reforma interior pretén modificar l'ordenació urbanística prevista pel pla parcial de 1997 en la unitat d'execució UE-3.
  
c. El ple de l'Ajuntament de Benicarló, en sessió de 28 d'agost de 2003 ha acordat dictaminar desfavorablement el pla especial. En concret, el dictamen emés pel ple és del següent tenor:
  
?El pla especial tramitat i aprovat provisionalment per la Conselleria d'Indústria, Comerç i Turisme implica una gestió pública per al desenvolupament urbanístic d'uns sòls qualificats com industrials per als quals ja hi ha una iniciativa particular de programació presentada en data 6 de juny de 2003 a l'Ajuntament de Benicarló per la propietària de la totalitat dels terrenys que conformada la UE 3 del Sector 8 Collet, àmbit territorial coincident amb el pla especial.
  
La iniciativa de programació planteja un desenvolupament industrial l'objecte primordial del qual consisteix en la creació de parcel·les industrials útils per a l'ampliació d'una indústria existent, de grans dimensions, que confronta els terrenys que s'han de programar.
  
L'Ajuntament de Benicarló és favorable a la creació i desenvolupament de sòls industrials que permeten albergar la instal·lació de noves indústries en la localitat, o bé el trasllat a zones dotades de tots els serveis urbanístics d'indústries preexistents en àmbits territorials no idonis. No obstant això, l'Ajuntament de Benicarló emet dictamen en sentit desfavorable al pla especial de delimitació de sòl unitat d'execució 3 sector Collet de Benicarló, ja que aquest no crea nous sòls industrials, sinó que es limita a desenvolupar part dels ja existents, ja que la iniciativa privada instada davant de l'Ajuntament per la propietat de la totalitat dels terrenys pot aconseguir la mateixa finalitat de desenvolupament urbanístic del sòl ja qualificat per a ús industrial sense necessitat d'una gestió pública, que podrà portar aparellada l'expropiació dels terrenys, i suposaria per a la corporació municipal la pèrdua del percentatge que legalment li correspon de l'aprofitament urbanístic del sector?.
  
d. El 8 d'octubre de 2003 el secretari autonòmic d'Indústria i Comerç ha formulat un extens escrit d'al·legacions en relació amb el dictamen desfavorable emés per l'Ajuntament de Benicarló. En aquest escrit, i en resum, s'indica el següent:
  
- El propietari que ha presentat davant de l'Ajuntament el programa per a desenvolupar la unitat d'execució UE-3 no s'ha limitat a la mera execució de l'ordenació urbanística prevista en el pla parcial, sinó que pretén la seua modificació a través d'un pla de reforma interior. Per tant, ja no hi ha cap preferència a favor del propietari, perquè excedeix del seu dret el fet d'obtindre una concreta qualificació urbanística. Així, no es discuteix ara qui executa l'actuació, sinó més prompte quina ha de ser l'ordenació urbanística que s'ha de desenvolupar, i en aquest sentit la proposta per la conselleria és millor que la que s'inclou en el pla de reforma interior. En concret, segons aquest escrit d'al·legacions:
  
?(...) amb la proposta del particular s'està alterant l'equilibri i l'estabilitat del mercat de sòl industrial. S'altera l'estabilitat i l'equilibri del mercat del sòl industrial, ja que, com és sabut, la unitat d'execució 3 del sector El Collet és creditora d'aprofitaments urbanístics de les unitats 1 i 2 que va realitzar el SEPIVA, per la qual cosa d'acceptar-se la proposta del particular per a l'execució de la unitat 3, s'estarien produint transferències de capital públic al sector privat que, a part d'altres consideracions, amb vista al degut respecte a les normes comunitàries europees sobre defensa de la competència, alterarien els previs de repercussió del sòl industrial i en general dels productes immobiliaris que resulten d'aquesta, aspecte aquest de considerable impacte en el funcionament del sector, donada la importància que aquest factor té en el conjunt dels costos de producció. En definitiva, es crearien agravis comparatius amb altres d'industrials?.
  
- Encara que l'aprovació del pla especial podria portar aparellada l'expropiació dels terrenys, no és eixa la finalitat fonamental del pla. Amb l'aprovació del pla especial, i sense perjudici de la possible expropiació, serà aplicable l'article 99.1 de la LRAU, que exigeix l'anterior autorització de l'administració que va efectuar la reserva perquè un particular puga desenvolupar l'àmbit objecte de la delimitació, la qual cosa permetrà que puguen establir-se les condicions d'interés públic que hi escaiguen per a aconseguir els fins socials pretesos en efectuar la reserva. Això justificaria per si sol l'aprovació del pla especial.
  
- El percentatge de cessió correspon a l'administració que actue, però els interessos municipals queden salvaguardats per l'actuació que desenvoluparà la conselleria.
  
- Una vegada s'aprove el pla especial no serà possible la programació privada dels terrenys sense autorització prèvia, per la qual cosa no podrà continuar-se la tramitació del pla de reforma interior. A més, es considera que el PRI sí que modifica l'ordenació estructural.
  
Cinqué. Vist l'anterior, hem de dilucidar ara si la presentació per un particular d'una iniciativa per a desenvolupar (a través d'un programa que modifica l'ordenació urbanística prèvia) la unitat d'execució inclosa en el pla especial, o l'existència d'un dictamen desfavorable per part de l'Ajuntament, impedeixen en aquests moments l'aprovació definitiva del pla especial.
  
De la presentació davant de l'Ajuntament d'una proposta privada per al desenvolupament d'una unitat d'execució no es deriva la impossibilitat que simultàniament l'administració no puga iniciar la tramitació i aprovar el pla especial previst en l'article 99.1 de la LRAU. De l'article 99.1 de la LRAU es desprén que la llei reconeix en termes molt amplis, entre altres a la Generalitat Valenciana, la potestat per a reservar-se àrees per a ampliar el patrimoni públic de sòl, això fins i tot amb independència de la classificació i qualificació dels terrenys. L'existència prèvia o posterior d'una iniciativa privada de programació no és incompatible amb la reserva a través del pla especial, com resulta de la dada que el precepte fins i tot preveja expressament que, amb una autorització prèvia de l'administració titular de la reserva, puga aquesta intentar-se. Existeix en el precepte una clara preferència de l'actuació pública sobre la privada, de la qual cosa resulta que l'inici d'una iniciativa privada de programació no impedeix que puga aprovar-se el pla especial de l'article 99.1 de la LRAU. Si s'aprovara el pla especial, aquesta aprovació sí que tindrà concretes conseqüències sobre el procediment de programació iniciat davant de l'Ajuntament, perquè aquest, conforme a l'article 99.1 de la LRAU, només podrà continuar després de ?l'autorització prèvia de l'administració titular de la reserva- i amb ?subjecció a les condicions d'interés públic que procedisquen per a aconseguir els fins socials pretesos - a l'efectuar la reserva que s'establisquen per l'administració titular de la reserva.
  
Queda per examinar si l'emissió d'un dictamen desfavorable per l'Ajuntament impedeix l'aprovació definitiva del pla especial.
  
No pot desconéixer-se l'important paper del municipi en el camp de l'urbanisme. La LRAU, desenvolupant la garantia constitucional de l'autonomia local, i d'acord amb les exigències de la Llei reguladora de les bases del règim local (en especial en els articles 2.1 i 25.2.d), atribueix als municipis importants competències pròpies en matèria de planejament i gestió urbanística. És particularment expressiu d'aquesta posició favorable a l'autonomia municipal l'article 40.2 de la LRAU, segons el qual les resolucions autonòmiques sobre l'aprovació definitiva dels plans municipals ?mai qüestionaran la interpretació de l'interés públic local formulada pel municipi des de la representativitat que li confereix la seua legitimació democràtica, i podran fundar-se exclusivament, en exigències de la política urbanística i territorial de la Generalitat?.
  
No obstant això, l'àmplia autonomia en matèria urbanística conferida per la llei als municipis no suposa que les competències municipals no manquen de límits, ni que puguen exercir-se prevalent davant les competències pròpies de la Comunitat Autònoma.
  
L'article 42 de la LRAU preveu la possibilitat que la conselleria competent en matèria d'indústria puga promoure directament actuacions urbanitzadores que fomenten la industrialització, per a això poden elaborar i promoure programes i plans. L'article 99 de la LRAU atorga directament a la Generalitat Valenciana la competència per a reservar-se àrees per a ampliar el seu patrimoni públic de sòl. La connexió entre aquests dos preceptes legals permet concloure que la conselleria competent en matèria d'Indústria pot tramitar plans especials delimitant reserves de sòl per a ampliar el patrimoni públic, com a pas previ a la posterior promoció d'actuacions urbanitzadores que fomenten la industrialització. Es tracta, en tot cas, d'una competència autonòmica pròpia, que no queda necessàriament condicionada a la prèvia conformitat municipal.
  
L'article 2.1 de la Llei reguladora de les bases del règim local assenyala que per a l'efectivitat de l'autonomia garantida constitucionalment a les entitats locals les distintes legislacions sectorials hauran d'assegurar al municipi ?el seu dret a intervindre en tots els assumptes que afecten directament el cercle dels seus interessos?. Al seu torn, l'article 62 d'aquesta Llei estableix que ?en aquells casos en què la naturalesa de l'activitat de la qual es tracte faça molt difícil o inconvenient una assignació diferenciada i distinta de facultats decisòries en la matèria, les lleis reguladores de l'acció pública en relació amb aquesta asseguraran, en tot cas, a les entitats locals la seua participació o integració en actuacions o procediments conjuntament amb l'administració de l'Estat o amb la de la comunitat autònoma corresponent, i atribuirà a una d'aquestes la decisió final?.
  
En el cas que ara ens ocupa, la decisió final de delimitar una reserva de sòl per a l'ampliació del patrimoni públic del sòl de la Generalitat Valenciana s'atribueix per la llei a l'administració autonòmica, i es satisfarà plenament l'autonomia municipal sempre que es garantisca al municipi afectat el seu dret a participar o intervindre en el procediment administratiu, però sense que se li atribuïsca a aquest la competència per a prendre la decisió final. En la tramitació del pla especial s'ha donat l'oportuna intervenció a l'Ajuntament de Benicarló, que ha pogut emetre el dictamen a què es refereix l'article 38.2.C de la LRAU, dictamen que té caràcter preceptiu, però no vinculant.
  
Les raons argüïdes per l'Ajuntament en el seu dictamen desfavorable no són suficients per a impedir l'aprovació definitiva del pla especial, i han sigut adequadament contestades per la Conselleria d'Indústria. La decisió de constituir aquesta reserva de sòl s'ha justificat en criteris de racionalitat i de millor satisfacció de l'interés públic, i resulta congruent i adequada per a completar la urbanització ja iniciada pel SEPIVA de les unitats d'execució UE-1 i UE-2 del pla parcial El Collet.
  
Per mitjà del pla especial sotmés a aprovació definitiva no es modifica l'ordenació urbanística aprovada en el seu moment per l'Ajuntament de Benicarló, ja que es limita a establir la reserva de sòl per a l'ampliació del patrimoni públic del sòl, la qual cosa possibilita bé la seua gestió directa per expropiació, bé fins i tot la seua gestió indirecta per un particular, sempre que aquest obtinga l'autorització prèvia de la Conselleria d'Indústria i se subjecte a les condicions d'interés públic que s'establisquen. Excedeix de les competències de l'Ajuntament l'impedir que la Conselleria d'Indústria puga, en els termes assenyalats, establir aquesta reserva de sòl.
  
En definitiva, cal aprovar definitivament el pla especial.
  
L'aprovació definitiva del pla especial de reserva de sòl determinarà, conforme a l'article 99.1 de la LRAU, la impossibilitat que l'Ajuntament puga seguir tramitant el programa presentat per un particular per al mateix àmbit, en tant aquest no obtinga una autorització prèvia de la Conselleria d'Indústria. Per això mateix, i en no existir l'esmentada autorització, no podrà expedir-se la cèdula d'urbanització que es té sol·licitada en relació amb el pla de reforma interior.
  
En qualsevol cas, i en les actuacions posteriors a l'aprovació del pla especial (gestió directa per expropiació o gestió indirecta per particular amb autorització prèvia de la Conselleria d'Indústria, Comerç i Turisme), hauran primer de buscar-se fórmules de col·laboració i acord entre l'Ajuntament i la Conselleria, això conforme al que resulta de l'article 4 de la Llei de règim jurídic de les administracions públiques i del procediment administratiu comú, i en l'article 55 de la Llei reguladora de les bases del règim local.
  
Sisé. De conformitat amb el que estableixen els articles 8.a i 9.1 del Reglament dels òrgans urbanístics de la Generalitat Valenciana, aprovat pel Decret 77/1996, de 16 d'abril, en el present cas, el director general d'Urbanisme i Ordenació Territorial pot sotmetre l'expedient a aprovació definitiva del conseller d'Obres Públiques, Urbanisme i Transports, o bé sotmetre la proposta a previ dictamen de la Comissió Territorial d'Urbanisme que en el cas de municipis de menys de 50.000 habitants tindrà directament efectes de resolució executòria.
  
Per raó de tot el que antecedeix, la Comissió Territorial d'Urbanisme de Castelló acorda:
  
Aprovar definitivament el pla especial tramitat per la Conselleria d'Indústria, Comerç i Turisme, per a l'ampliació de patrimoni públic de sòl en la unitat d'execució UE-3 del pla parcial industrial El Collet de Benicarló, i instarà a l'esmentada Conselleria i a l'Ajuntament de Benicarló que en les actuacions posteriors a l'aprovació del pla especial busquen en primer lloc fórmules de col·laboració i acord entre ambdós administracions.
  
Contra el present acord, que no posa fi a la via administrativa, podrà interposar-se recurs administratiu d'alçada, en el termini d'un mes, davant la secretària autonòmica de Territori i Medi Ambient de la Conselleria de Territori i Habitatge, això sense perjudici d'utilitzar qualsevol altre recurs que es considere oportú.